Avainsanat

Tiivistelmä



Avainsanat

1. Taloudellinen ja sosiaalinen yhteenkuuluvuus – Rakennerahastojen interventio – Yhteisön myöntämä rahoitus – Taloudellisen tuen lakkauttamismenettely – Komission velvollisuudet – Velvollisuus kehottaa asianomaista jäsenvaltiota tai sen nimeämiä viranomaisia esittämään huomautuksensa asetetussa määräajassa – Nimetyn viranomaisen ja taloudellisen tuen saajan asemat eivät ole kyseessä olevassa yksittäistapauksessa päällekkäisiä

(Neuvoston asetuksen N:o 4253/88 14 artiklan 1 kohta, 21 artiklan 1 kohta ja 24 artiklan 1 kohta)

2. Yhteisön oikeus – Periaatteet – Suhteellisuusperiaate – Tuen peruuttaminen kokonaan sen vuoksi, että tekstiili- ja vaatetusalan kansainvälisiä messuja ei järjestetty – Suhteellisuusperiaatetta ei ole loukattu

(Neuvoston asetuksen N:o 4253/88 24 artikla)

Tiivistelmä

1. Tilanteessa, jossa yhteisön taloudellisen tuen saaja on saanut rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen N:o 2052/88 soveltamisesta annetun asetuksen N:o 4253/88 24 artiklan 1 kohdassa tarkoitetun nimetyn viranomaisen aseman, komissiolla ei ole velvollisuutta kuulla asianomaisen jäsenvaltion hallitusta ennen tuen peruuttamista koskevan päätöksen tekemistä, kun otetaan huomioon, että tässä säännöksessä sille annetaan mahdollisuus kysymyksessä olevan tuen peruuttamisen yhteydessä pyytää asianomaista jäsenvaltiota tai sen nimeämiä viranomaisia esittämään huomautuksensa asetetussa määräajassa.

Tämän päätelmän kanssa ei ole ristiriidassa se, että kantaja on yksityisoikeudellinen yhdistys. Mikään asetuksessa N:o 4253/88 ei estä jäsenvaltioita antamasta yksityisoikeudellisen oikeushenkilön, etenkään sellaisen, joka ehdottaa komissiolle yhteisön rahoittaman hankkeen toteuttamista, tehtäväksi käsitellä tukihakemuksia ja vastaanottaa maksusuorituksia kyseisen asetuksen 14 artiklan 1 kohdassa ja 21 artiklan 1 kohdassa tarkoitetussa merkityksessä. Tämä pitää paikkansa erityisesti silloin, kun kysymyksessä oleva hanke vaikuttaa vain vähäisesti sen valtion julkisiin intresseihin, jossa yhteisön varojen saaja on.

(ks. 39, 46 ja 47 kohta)

2. Komissio ei loukkaa suhteellisuusperiaatetta, kun se, todettuaan, että taloudellisen tuen saajan ehdottamaa tekstiili- ja vaatetusalan kansainvälisten messujen järjestämishanketta ei toteutettu suunniteltuna ajankohtana, päättää rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen N:o 2052/88 soveltamisesta annetun asetuksen N:o 4253/88 24 artiklan nojalla peruuttaa koko myönnetyn taloudellisen tuen ja päättää periä maksetun ennakon takaisin.

Kun otetaan huomioon, että velvollisuus todella toteuttaa hanke muodostaa taloudellisen tuen saajan olennaisen sitoumuksen ja on tämän vuoksi tuen myöntämisen edellytys, kyseinen tuensaaja on menettänyt kokonaan oikeutensa kysymyksessä olevaan taloudelliseen tukeen, kun suunnitellut messut eivät milloinkaan toteutuneet edes osittain. Se, että komissio osallistuisi rahoitukseen osittain, olisi tarkkaan ottaen mahdollista vain tilanteessa, jossa hankkeesta toteutettaisiin osa.

(ks. 59, 60, 67 ja 68 kohta)